VENDIM
Nr.775, datë 24.9.2010

PËR ADMINISTRIMIN E FINANCIMEVE TË HUAJA NË REPUBLIKËN E SHQIPËRISË
(Ndryshuar me VKM nr. 302, datë 28.5.2025)
(I përditësuar)

Në mbështetje të nenit 100 të Kushtetutës, nenit 39 të ligjit nr.9936, datë 26.6.2008 “Për menaxhimin e sistemit buxhetor në Republikën e Shqipërisë” dhe të nenit 26 të ligjit “Për huamarrjen shtetërore, borxhin shtetëror dhe garancitë shtetërore të huas në Republikën e Shqipërisë”, me propozimin e Ministrit të Financave, Këshilli i Ministrave
 
VENDOSI:
 
1. Sigurimi dhe administrimi i financimeve të huaja, si pjesë përbërëse dhe/ose e raportuar në sistemin buxhetor të Republikës së Shqipërisë, është objekt i këtij vendimi.
2. Financime të huaja janë të gjitha huat, kreditë dhe grantet që merr Këshilli i Ministrave i Republikës së Shqipërisë dhe Republika e Shqipërisë nga shtetet e huaja, organizmat ndërkombëtarë, institucionet financiare ndërkombëtare, bankat e huaja, organizatat joqeveritare etj. 
3. Marrëveshje qeveritare kuadër janë marrëveshjet/protokollet që lidhen ndërmjet Republikës së Shqipërisë apo Këshillit të Ministrave të Republikës së Shqipërisë dhe qeverive të shteteve të huaja, për sigurimin e bashkëpunimit financiar apo bashkëpunimit për zhvillim ndërmjet dy vendeve. 
4. Marrëveshje qeveritare janë marrëveshjet që lidhen ndërmjet Republikës së Shqipërisë apo Këshillit të Ministrave të Republikës së Shqipërisë dhe qeverive të shteteve të huaja, për sigurimin e financimit të projekteve të investimeve publike në Republikën e Shqipërisë. 
5. Marrëveshje financimi janë marrëveshjet e huas/kredisë apo grantit që lidhen ndërmjet Republikës së Shqipërisë apo Këshillit të Ministrave të Republikës së Shqipërisë dhe kreditorëve ose donatorëve të huaj, për financimin e projekteve të investimeve publike në Republikën e Shqipërisë. 
6. Mbështetur në analizën dhe vlerësimin e situatës ekonomike e financiare të vendit, Këshilli i Ministrave, me propozim të Ministrisë së Financave, miraton çdo vit programin buxhetor afatmesëm (PBA), si pjesë përbërëse e sistemit të planifikimit të integruar (SPI). Programi buxhetor afatmesëm parashikon tërësinë e projekteve të investimeve publike, përfshirë edhe ato me financime tërësisht të huaja ose bashkëfinancim me buxhetin e shtetit, për çdo program, në një periudhë trevjeçare. 
7. Koordinimi i projekteve me financim të huaj bëhet në përputhje me procedurat e sistemit të planifikimit të integruar (SPI). SPI-ja është kuadri kryesor kombëtar për hartimin e politikave dhe planifikimin financiar, përcaktimin e përparësive strategjike të zhvillimit dhe integrimit të vendit dhe alokimin e burimeve të brendshme e financimeve të huaja, në mënyrë koherente, eficiente dhe të integruar. 
[bookmark: _GoBack]8. SPI-ja, nëpërmjet kuadrit strategjik, në bazë të të cilit përcaktohen përparësitë për financim të huaj, bazohet në përparësitë e programit të qeverisë, Strategjisë Kombëtare për Zhvillim dhe Integrim, të përditësuar, strategjive sektoriale e ndërsektoriale dhe planit kombëtar për zbatimin e MSA-së.
9. Struktura përgjegjëse për koordinimin e ndihmës së huaj, në bashkëpunim me Ministrinë e Financave koordinon procesin e identifikimit, diskutimit dhe përzgjedhjes së përparësive strategjike duke u këshilluar me ministritë e linjës dhe institucionet e tjera qendrore të pavarura. 
10. Lista unike e projekteve me rëndësi kombëtare, e miratuar me vendim të Këshillit të Ministrave, përdoret në vijimësi nga Ministria e Financave dhe struktura përgjegjëse për koordinimin e ndihmës së huaj në negociatat me huadhënësit/dhuruesit për financime të reja, për projektet e investimeve publike, të cilat janë mbi vlerën kufi të përcaktuar me udhëzim nga ministri përgjegjës për financat.
11. Ministria e Financave është institucioni i vetëm që ka të drejtë të kërkojë dhe të sigurojë financime nga huadhënësit dhe dhuruesit, në formën e huave dhe granteve, që janë bashkëfinancim me hua. Në rastet e sigurimit të financimeve vetëm me grant ose kur granti është bashkëfinancim me fonde buxhetore, ky proces kryhet nga struktura përgjegjëse për koordinimin e ndihmës së huaj në bashkëpunim me Ministrinë e Financave. 
11/1. Ministri i Financave mund të kërkojë e të sigurojë financim nga huadhënësit dhe dhuruesit për projektet e përfshira në listën unike të projekteve me rëndësi kombëtare, të cilat kanë statusin “i maturuar” ose për çdo projekt tjetër, që nuk klasifikohet si projekt me rëndësi strategjike, në përputhje me përcaktimet e vendimit nr. 887, datë 27.12.2022, të Këshillit të Ministrave, “Për procedurat e menaxhimit të investimeve publike”, të ndryshuar, pas marrjes së kërkesës nga ministria e linjës përfituese, pavarësisht nëse projekti nuk është i përfshirë në Programin Buxhetor Afatmesëm (PBA). Kërkesa paraqitet me kusht që marrëveshja përkatëse financiare të nënshkruhet vetëm pasi të jenë respektuar kushtet e përcaktuara në ligjin për buxhetin vjetor përkatës. Në çdo rast, njësitë e qeverisjes së përgjithshme janë të detyruara të parashikojnë në programin buxhetor afatmesëm të tyre çdo projekt, për të cilin kanë kërkuar sigurimin e financimit nëpërmjet një huaje ose granti. Kur projekti nuk mund të përfshihet në tavanet përfundimtare të shpenzimeve të PBA-së, ministri i Financave ka të drejtë të pezullojë procedurën për sigurimin e financimit të projektit.
12. Përgjegjësitë e institucioneve për ndjekjen e procedurave për përfundimin e marrëveshjeve qeveritare kuadër, marrëveshjeve të financimit dhe marrëveshjeve qeveritare, janë si vijon:
a) Për marrëveshjet qeveritare kuadër dhe marrëveshjet e financimit, Ministria e Financave dhe struktura përgjegjëse për koordinimin e ndihmës së huaj janë, përkatësisht, palë kryesore në negociata, në varësi të llojit të financimit, me hua apo grant. Në grupin e negocimit marrin pjesë edhe përfaqësues të ministrive përkatëse të linjës. 
b) Për marrëveshjet qeveritare, procesi i negocimit udhëhiqet nga struktura përgjegjëse për koordinimin e ndihmës së huaj, i cili bashkëpunon me ministritë e linjës dhe Ministrinë e Financave. 
c) Pas negocimit, Ministria e Financave në bashkëpunim me strukturën përgjegjëse për koordinimin e ndihmës së huaj, paraqesin për miratim në parim në Këshillin e Ministrave, marrëveshjet qeveritare kuadër të negociuara.
ç) Pas negocimit, ministritë e linjës përfituese, në bashkëpunim me Ministrinë e Financave, paraqesin për miratim në parim, në Këshillin e Ministrave, marrëveshjet qeveritare dhe marrëveshjet e financimit të negociuara. 
d) Ministri i Financave, në bazë të plotfuqisë për nënshkrim, lëshuar në zbatim të ligjit nr. 43/2016, “Për marrëveshjet ndërkombëtare në Republikën e Shqipërisë”, të ndryshuar nënshkruan marrëveshjet qeveritare kuadër dhe marrëveshjet e financimit. 
dh) Ministrat përkatës të linjës, në bazë të plotfuqisë për nënshkrim, lëshuar në zbatim të ligjit nr.8371, datë 9.7.1998 “Për lidhjen e traktateve dhe marrëveshjeve ndërkombëtare”, nënshkruajnë marrëveshjet qeveritare. 
13. Institucionet përfituese (qendrore dhe vendore), janë përgjegjëse për të parashikuar në buxhetin e tyre të gjitha detyrimet financiare që rrjedhin nga marrëveshjet përkatëse të financimit të negociuara dhe të miratuara. 
14. Pas nënshkrimit të marrëveshjeve qeveritare kuadër, marrëveshjeve të financimit dhe marrëveshjeve qeveritare, institucioni nënshkrues ndjek procedurat e nevojshme ligjore për hyrjen në fuqi të marrëveshjeve përkatëse. 
15. Ministria e Financave dhe struktura përgjegjëse për koordinimin e ndihmës së huaj shkëmbejnë informacionin me huadhënësit/dhuruesit dhe përfituesit e financimeve të huaja lidhur me huat/grantet e marra, masën dhe destinacionin e përdorimit të tyre. 
16. Struktura përgjegjëse për koordinimin e ndihmës së huaj dhe Ministria e Financave mbikëqyrin ministritë e linjës, për përmbushjen e kushteve të vendosura në marrëveshjet me huadhënësit dhe/ose dhuruesit dhe për progresin e bërë në zbatimin e projekteve përkatëse. 
17. Ministria e Financave ndjek, regjistron dhe raporton të gjitha transaksionet që lidhen me huat dhe grantet. Ministritë dhe institucionet qendrore e vendore janë të detyruara t’i raportojnë Ministrisë së Financave të gjitha të dhënat e kërkuara, brenda afateve të caktuara. Realizimi i huave dhe granteve nga jashtë do të jenë pjesë përbërëse e buxhetit faktik vjetor. 
18. Të gjitha të ardhurat nga huat dhe grantet do të regjistrohen si të hyra në “Llogarinë qendrore të thesarit”, në Bankën e Shqipërisë, nëpërmjet tranzitimit në llogaritë speciale të hapura në emër të çdo projekti pranë Bankës së Shqipërisë. Huat dhe grantet që lëvrohen në natyrë, për shkak se pagesa e tyre bëhet drejtpërdrejt nga llogaritë e huadhënësit, do të regjistrohen si të hyra në buxhet, në bazë të njoftimeve të pagesave nga huadhënësi/dhuruesi dhe të konfirmuara nga institucioni përfitues, sipas procedurave që do të përcaktojë për këtë qëllim Ministria e Financave.
19. Shpenzimi i huave dhe granteve të livruara do të regjistrohet në shpenzimet e Buxhetit të Shtetit. Transferimet në llogaritë e përfituesve kryhen nga llogaritë e sistemit të thesarit në bankat e nivelit të dytë. Kur huat dhe grantet livrohen në natyrë ose menaxhohen drejtpërdrejt nga dhuruesit, të regjistrohen në të njëjtën kohë si të ardhura (të hyra) në buxhet dhe si shpenzime (të dala), në bazë të njoftimit të pagesave të kryera për blerjen e mallrave ose shërbimeve përkatëse dhe konfirmimit të përfituesit.
20. Ministritë/institucionet qendrore dhe vendore, kur përfitojnë ndihmë financiare apo materiale nga fondacione, shoqata, ndërmarrje, individë të ndryshëm etj., detyrohen që menjëherë, të raportojnë në Ministrinë e Financave. Mosraportimi në kohë ngarkon me përgjegjësi drejtuesin e institucionit dhe i jep të drejtë Ministrisë së Financave të rishikojë deri në pakësimin e fondeve buxhetore të kushtëzuara për vlerën e ndihmës së përfituar.
21. Ministritë/institucionet qendrore dhe vendore, kur përfitojnë për projekte të ndryshme hua, grante apo ndihma materiale, rregullisht një herë në muaj, sipas afateve, raportojnë të dhënat në Ministrinë e Financave. 
22. Shfuqizuar. 
23. Sruktura përgjegjëse për koordinimin e ndihmës së huaj si njësia përgjegjëse e ngarkuar me mbajtjen e bazës së të dhënave të financimeve të huaja:
a) përditëson bazën e të dhënave me informacionin e ardhur nga ministritë e linjës brenda muajit mars dhe muajit shtator të çdo viti;
b) përgatit raportin vjetor të monitorimit të financimeve të huaja, për vitin pararendës. 
24. Ngarkohet Ministria e Financave për nxjerrjen e udhëzimeve të hollësishme lidhur me procedurat që duhen ndjekur gjatë fazave të ndryshme të livrimit, shpenzimit, raportimit dhe shlyerjes së kredive dhe granteve. 
25. Ngarkohen Ministria e Financave, struktura përgjegjëse për koordinimin e ndihmës së huaj, dhe ministritë e linjës, si dhe institucionet e tjera në varësi të pushtetit ekzekutiv qendror për zbatimin e këtij vendimi. 
26. Vendimi nr.116, datë 24.2.1997 i Këshillit të Ministrave “Për kompetencat, procedurat, nënshkrimin, lëvrimin, regjistrimin, zbatimin, shlyerjen dhe raportimin e huave, kredive dhe granteve të huaja, që i jepen Qeverisë së Republikës së Shqipërisë”, shfuqizohet. 
Ky vendim hyn në fuqi pas botimit në Fletoren Zyrtare.

